དེ་ཡང་སློབ་གཉེར་ཁང་གསར་བའི་ཚོགས་ཁང་དུ་༸ཞབས་སར་འཁོད་མཚམས་གམ་བཅར་རྣམ་རྒྱལ་གྲྭ་ཚང་ཕན་བདེ་ལེགས་བཤད་གླིང་གི་མཁན་རིན་པོ་ཆེ་མཆོག་གིས་མནྡྲལ་རྟེན་དོད་འདེགས་འབུལ་དང་།མཛད་སྒོར་ཕེབས་པ་ཡོངས་ལ་གསོལ་ཇ་འབྲས་སིལ་འདེགས་འབུལ་ཞུས་རྗེས་རྣམ་རྒྱལ་གྲྭ་ཚང་གི་སྔགས་ཀྱི་འཛིན་གྲྭ་སོགས་སློབ་གཉེར་བ་ཡོངས་ཀྱིས་སྐར་མ་ལྔ་རེར་རིམ་བཞིན་གཞུང་ཚན་གང་འཁེལ་གྱི་རྟགས་གསལ་གཟིགས་འབུལ་ཞུས་པ་དང་།དེ་རྗེས་བོད་ཀྱི་བརྡ་སྤྲོད་པའི་གཞུང་སུམ་ཅུ་པ་དང་ཨང་རྩིས་ཀྱི་སྐོར་ལའང་རྟགས་གསལ་གཟིགས་འབུལ་ཞུས་རྗེས་སྔོན་འགྲོའི་སློབ་ཕྲུག་ཁག་ཅིག་གིས་གང་བློ་མ་དང་༸རྒྱལ་བ་རིན་པོ་ཆེ་མཆོག་གི་ཞབས་བརྟན་གསོལ་འདེབས་སྐྱོར་གནང་མཛད་པ་དང་།དེ་ནས་རྣམ་རྒྱལ་གྲྭ་ཚང་སློབ་གཉེར་ཁང་གི་སློབ་སྤྱི་ཐུབ་བསྟན་ཡར་འཕེལ་ལགས་ཀྱིས་གམ་བཅར་རྣམ་རྒྱལ་གྲྭ་ཚང་གི་བྱུང་རིམ་ངོ་སྤྲོད་གནང་དང་འབྲེལ་ཕྱི་ལོ་༡༩༧༠ལོར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྣམ་གྲྭར་གཞུང་ཆེན་ལ་སློབ་གཉེར་སྲོལ་གཏོད་གནང་བ་དང་།ད་ལྟའི་རྣམ་གྲྭ་སློབ་གཉེར་ཁང་གི་སློབ་སྦྱོང་གི་གོ་རིམ་དང་རབ་བྱུང་བ་རང་ལ་སློབ་གཉེར་ཁང་ཞིག་དགོས་གལ་ཏུ་གཟིགས་ནས་སློབ་གཉེར་ཁང་གསར་བརྒྱབ་ཞུས་ཡོད་པ་སོགས་ངོ་སྤྲོད་གནང་རྗེས་སློབ་གཉེར་ཁང་གསར་བརྒྱག་གི་ཨར་ལས་འགན་འཛིན་བསྟན་འཛིན་དགེ་བྱེད་ལགས་ནས་སློབ་གཉེར་ཁང་རྟེན་དང་རྟེན་པར་བཅས་པའི་ཨར་ལས་འཛུགས་བསྐྲུན་གྱི་འགྲོ་གྲོན་རྩིས་ཁྲ་སྙིང་དོན་སྙན་སྒྲོན་ཞུས།